钦定古今图书集成/明伦汇编/官常典/第087卷 > 舒王元名
## 钦定古今图书集成/明伦汇编/官常典/第087卷 > 舒王元名

按《唐书》本传：舒王元名，始王谯，后徙王。高祖之在大
安宫，太宗晨夕使尚宫问起居，元名才十岁，保媪言：
“尚宫有品，当拜。”元名曰：“此帝侍婢耳，何拜为？”太宗壮
之，曰：“真吾弟也。”及长，矜严疏财，未尝问家人生业。历
五州刺史，实封至千户。子豫章王亶，治江州，有美政，
高宗以元名善训子，手诏褒美。又欲授元名大州，辞
曰：“臣沗属籍，岂以州郡为仕进资邪？”治石州二十年，
数游山林，有高蹈意。垂拱中，徙郑州，境接东畿，诸王
贵戚为刺史者，纵家人暴百姓，元名至，一革之，为治
廉威，进加司空。武后时，亶为丘神𪟝所构，系诏狱死，
元名坐迁利州，寻被杀。神龙初，诏复官爵，赠司徒。时
少子鄅国公昭已卒，乃以亶子津嗣。开元中，为左威
卫将军。薨，子万嗣。薨，子藻嗣。

按《旧唐书》本传：元名性高洁，罕问家人产业，朝夕矜
庄，门庭清肃。常诫其子豫章王亶等曰：“藩王所乏者，
不虑无钱财官职，但勉行善事，忠孝持身，此吾志也。”
及亶为江州刺史，以善政闻。高宗手敕褒美元名，以赏其义方之训。